Ma doodgery, kind beseer toe wiel omgeruil word | Netwerk24
Deur Alet van der Walt 13 Januarie 2021 17:17
'n Vrou is Woensdagmiddag doodgery en 'n kind ernstig beseer toe 'n gesin teëspoed met hul motor op die N2 naby Umdloti, noord van Durban, gekry het.
Prem Balram van die veiligheidsmaatskappy Reaction Unit South Africa sê hulle het tydens die etensuur verskeie oproepe ontvang van motoriste wat gesien het hoe 'n ma en kind raakgery word.
Volgens die pa van die kind moes hy op die snelweg stilhou nadat die gesin se Jeep Cherokee 'n pap band gekry het.
Die Land Rover wat in die botsing betrokke was.
Die eienaar van dié voertuig was besig om 'n band om te ruil toe sy vrou en kind raakgery is.
Die man sê hy was besig om die wiel om te ruil toe die bestuurder van 'n Land Rover eers die Jeep en toe sy vrou en kind, wat buite gestaan het, getref het.
Die vrou is weens die impak van die botsing 40 meter ver geslinger en is op die toneel dood verklaar. Die kind het ernstige beserings opgedoen en is na 'n nabygeleë hospitaal geneem.